Upington-seuntjie al vier dae vermisLee-Virno van Wyk (5) van Louisvaleweg in Upington word sedert Dinsdag vermis. (Foto: Verskaf) Die gemeenskap van Louisvaleweg in Upington in die Noord-Kaap soek al vier dae lank na ŉ vyfjarige seuntjie wat Dinsdag spoorloos verdwyn het. Lee-Virno het glo saam met maats by die treinspoor in Louisvaleweg gespeel, maar nooit na sy huis teruggekeer nie. Sy oom, Maxwell, het Saterdag aan Maroela Media gesê dat Lee-Virno ná skool direk na sy niggie se huis, wat ook in Louisvaleweg geleë is, gegaan het. Dit was omstreeks 12:30. Lee-Virno het glo net sy sak neergesit voordat hy en dié niggie saam met ŉ maat na die treinspoor gestap het waar hulle nog maats sou kry om mee te speel. “Die niggie het later alleen teruggekom en vir haar pa gesê dat Lee-Virno steeds saam met sy maats speel.” Lee-Virno van Wyk (5) van Louisvaleweg in Upington word sedert Dinsdag vermis. (Foto: Verskaf) Kommer het egter verdiep toe die seuntjie nie terugkeer nie. Maxwell sê teen die tyd wat hy om 16:00 van die werk af gekom het, was sy suster, Lie-En van Wyk, reeds besig om na haar seun te soek. Maxwell en sy suster woon saam met hul gesinne in een huis. “Ons het oral gesoek. Tussen die maats was daar teenstrydige stories oor met wie hy ten tyde van sy verdwyning gespeel het. Een ding wat al die maats wel sê, is dat hulle nie weet wat van hom geword het nie.” Maxwell sê lede van die gemeenskap het Woensdagoggend tot 02:00 na hom gesoek voordat hulle vir ŉ rukkie gaan rus het. Sedertdien soek hulle elke dag na Lee-Virno. “Ons soek hom net veilig terug.” Sers. Omphile Masegela, polisiewoordvoerder, het Saterdag gesê dat daar nog geen teken van die seuntjie is nie. “Ons soek‑en‑reddingspanne is tans besig om na hom te soek. Lede van die gemeenskap het ook gekom om te help.” Lee-Virno het tydens sy verdwyning ŉ geel T-hemp, mosterdkleurige broek en swart stewels aangehad. Enigeen met inligting word versoek om sers. Lebogang Mokwene op 082 330 4478 of 082 302 0442 te skakel.